## El Consell destaca que la Comunitat Valenciana lidera el creixement anual d’autònoms a Espanya

*** El secretari autonòmic d’Ocupació subratlla que el dinamisme econòmic i social està impulsant la mamprenedoria i la creació de nous projectes
* La Comunitat Valenciana registra un augment de 12.006 treballadors autònoms, un creixement del 3,2 % i el major de tot el país**

El secretari autonòmic d’Ocupació, Antonio Galvañ, ha destacat que la Comunitat Valenciana lidera l’augment anual d’autònoms a Espanya, segons les últimes dades publicades pel Ministeri de Treball i Economia Social corresponents al mes d’octubre.

En total, la Comunitat Valenciana ha incrementat el nombre de persones treballadores autònomes en 12.006, la qual cosa representa un creixement del 3,2 % interanual, i així se situa al capdavant del conjunt de comunitats autònomes.

“Les tres províncies superen amb escreix la variació anual nacional (1,11 %): València i Alacant la tripliquen amb creixements del 3,49 % i del 3,17 %, respectivament, mentres que Castelló la duplica amb un 2,05 %”, ha detallat Galvañ. Estes xifres “confirmen que la recuperació i l’esperit mamprenedor estan presents en tota la Comunitat Valenciana i són globals i generalitzats”, ha afegit.

Galvañ ha subratllat que “estes xifres reflectixen la fortalesa del teixit productiu valencià, la capacitat d’adaptació dels professionals autònoms i l’impuls de les polítiques de suport a la mamprenedoria que estem desenrotllant des de Labora i la Generalitat”.

El responsable autonòmic ha ressaltat, a més, que el context social i econòmic actual “està afavorint l’aparició de nous projectes i mamprenedors en tots els sectors, des de l’economia verda fins als servicis tecnològics o l’economia social”.

En este sentit, Galvañ ha assenyalat que la Comunitat Valenciana “s’està consolidant com un referent de mamprenedoria sostenible i genera així ocupació estable, modernització i noves oportunitats de desenrotllament econòmic”.

Fecha: 05/11/2025